笑看天下:盛事之都何以難吸客-施友朋 評論員
2024年04月22日 00:05
東網電視
更多新聞短片
話咁快又將到五一勞動節,內地有連續5日法定假期,旅遊界預料將有約80萬人來港,內地旅客料有約三成增長。業界相信旅客會有增幅,但不會大爆發。有議員喺電台節目表示,本港各界需做好「好客之都」形象;旅發局下月會啟動「禮貌運動」,零售、飲食及的士業界會加入,讓旅客感受香港有禮。
禮貌呢家嘢,並非臨急臨忙要「推出來就有」,而應該係一個文明城市常具備的條件,香港「好客之都」多年前已經宣傳過要提升,「今時今日咁嘅服務態度唔夠㗎!」然而,何以今時今日,仍要啟動「禮貌運動」,這不是證明香港的文明素質沒有寸進?甚至在倒退嗎?
作為服務業,時刻保持禮貌笑容係有必要,即使冇,也不能夠對客人撲克面吧!近年香港飲食業據說「請人難」,唔少酒樓確實請唔夠人,想要叫人添水或拿碟辣椒油,舉頭四顧根本找不到人影,有時即使找到了,佢又忙着做其他工作,於是就沒了下文,試問今時今日咁嘅服務態度,不是在倒退嗎?老朽一趟到某集團嘅酒樓喝茶,一籠「靚蝦餃」要80元,價錢貴如食物品質好自然應分,無奈蝦餃皮厚,最要命係個蒸籠旁邊仍殘留其他食物屑,睇見都唔開胃!試問飲食業除咗要加強「禮貌運動」,喺出品上的「質」及衞生上,不是也要好好檢討嗎?否則,香港在搞甚麼「盛事之都」依然難以吸客!
講真,港人每逢周六或長假期,不是北上吃喝玩樂就係選擇到日本旅行,圖的除了服務好,食物有保證,重要的就是讓你賓至如歸,可以開開心心、舒服的玩幾天後,仍會讓你心思思想一去再去!而不是去過一次,就心底裏決絕的說:再冇下次!